SL Uradni list Evropske unije C 192/19

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 192/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„PERA DE LLEIDA“

ES št.: ES-PDO-0005-0698-29.5.2008

ZGO ( ) ZOP ( X )

1. Ime:

„Pera de Lleida“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Sveže ali predelano sadje, zelenjava in žito.

3.2 Opis proizvoda, za katerega se uporablja ime iz točke 1:

Z ZOP „Pera de Lleida“ je zaščiteno sadje vrste „Pyrus communis L.“, ki izvira iz sort Limonera, Blanquilla in Conference ter pripada kategorijam „Extra“ in „I“, namenjenim za takojšnjo porabo.

Lastnosti sadja ob pošiljanju so odvisne od zadevne sorte:

najmanjša velikost (premer) za kategoriji „Extra“ in „I“: Limonera, Blanquilla in Conference: 60 mm;

trdnost, čvrstost pulpe: Limonera 5,0 kg–6,4 kg; Blanquilla 4,1 kg–5,9 kg in Conference 4,5 kg–5,9 kg;

rjavenje: Limonera: se ne pojavlja; Blanquilla: se ne pojavlja; Conference: se pojavlja;

najmanjša količina topnih trdnih snovi: sladkorji (stopnja Brix): Limonera: 11,0; Blanquilla: 12,0; Conference: 12,5;

barva lupine: Limonera: rumenkasto zelena (ko dozori); Blanquilla: zelena do zelenosiva (ko dozori); Conference: zelena do rumenkasto zelena (ko dozori);

barva pulpe: Limonera: slonokoščena; Blanquilla: bela; Conference: rumenkasto bela;

vsebnost soka v pulpi: Limonera: srednja; Blanquilla: visoka; Conference: srednja.

3.3 Surovine (samo za predelane proizvode):

Se ne uporablja.

3.4 Krma (samo za proizvode živalskega izvora):

Se ne uporablja.

3.5 Posebni proizvodni postopki, ki jih je treba izvajati na opredeljenem geografskem območju:

Da se ohrani kakovost proizvoda, celoten postopek od proizvodnje do označevanja poteka na opredeljenem geografskem območju. Lupina hrušk je zelo občutljiva za udarce in nastajanje vdolbin med prevozom od sadovnjakov do skladišč za sadje, zato je pomembno, da se celotni postopek izvede na enem geografskem območju.

3.6 Posebna pravila za rezanje, ribanje, pakiranje itd.:

Se ne uporablja.

3.7 Posebna pravila za označevanje:

Poleg splošnih informacij, ki se zahtevajo z veljavno zakonodajo, je treba na poenoteni embalaži na vidnem mestu vključiti navedbo „Denominación de Origen Protegida Pera de Lleida“ ter logotip te ZOP in logotip Skupnosti.

Črno-bela različica logotipa ZOP:

Barvi Pantone za logotip ZOP: Pantone 3965C in Pantone 392C.

4. Jedrnata opredelitev geografskega območja:

Opredeljeno geografsko območje je na namakalnem območju, imenovanem „Llano de Lleida“ (ravnina Lérida). Leži v provinci Lérida ter vključuje občino Lérida in naslednje občine, razdeljene na podregije: regija El Segrià: Aitona, Albatàrrec, Alcarràs, Alcoletge, Alfarràs, Alfés, Alguaire, Almacelles, Almatret, Almenar, Alpicat, Artesa de Lleida, Benavent de Segrià, Corbins, Els Alamús, Gimenells y el Pla de la Font, La Granja d'Escarp, La Portella, Maials, Massalcoreig, Montoliu de Lleida, Puigverd de Lleida, Rosselló, Sarroca de Lleida, Seròs, Soses, Sudanell, Sunyer, Torre-serona, Torrefarrera, Torres de Segre, Vilanova de la Barca in Vilanova de Segrià. Regija Les Garrigues: Arbeca, Les Borges Blanques, Castelldans, Juneda in Puiggròs. Regija La Noguera: Albesa, Algerri, Balaguer, Bellcaire d'Urgell, Bellmunt d'Urgell, Camarasa, Ivars de Noguera, Menàrguens, Montgai, Os de Balaguer, Penelles, Preixens, La Sentiu de Sió, Térmens, Torrelameu in Vallfogona de Balaguer. Regija El Pla d'Urgell: Barbens, Bell-lloc d'Urgell, Bellvís, Castellnou de Seana, Fondarella, Golmés, Ivars d'Urgell, Linyola, Miralcamp, Mollerussa, El Palau d'Anglesola, El Poal, Sidamon, Torregrossa, Vila-sana in Vilanova de Bellpuig.

Območje priprave in pakiranja ustreza območju proizvodnje.

5. Povezava z geografskim območjem:

5.1 Posebnost geografskega območja:

Opredeljeno geografsko območje je v dolini reke Ebro na namakalnem območju, imenovanem „Llano de Lleida“ (ravnina Lérida). Ta ravnina leži na nadmorski višini 155 metrov in je v bližini morja.

Kar zadeva relief, ozemlje obdaja več gorskih verig, kar mu zagotavlja posebne ozemeljske in podnebne lastnosti. Na severu meji na gorovje Sierra del Montsec, na jugu in zahodu pa na gorovje Sierra Prelitoral Catalana.

Ravnino Lérida prečkajo reki Segre in Noguera Ribagorzana, omrežje namakalnih kanalov in več malo izrazitih reliefnih oblik, predvsem planot.

Opredeljeno geografsko območje je namakalno območje s plitvo prstjo na karbonatnih tleh, ki tej prsti zagotavljajo posebne lastnosti, kot je zmerno bazična pH-vrednost organskega materiala, srednja ali zmerno fina struktura ter na splošno dobro odvajanje vode.

Podnebje v regiji je opredeljeno kot suho celinsko-sredozemsko podnebje. Je zelo raznoliko podnebje, za katero so značilne velike temperaturne razlike: zime so mrzle, poletja pa zelo vroča. Ena od značilnosti je zimska megla. Spusti se sredi novembra in ostane do konca januarja, pri čemer je na leto povprečno 53 meglenih dni. Ta megla je zelo vztrajna, saj je vetrovi, ki običajno pihajo v dolini reke Ebro, ne morejo razpihati zaradi gora, ki obkrožajo ravnino Lérida. Zaradi tega pojava je pridelava hrušk mogoča na evropskem območju, ki je sorazmerno daleč na jugu in le malo oddaljeno od morja.

Nizke zimske temperature pomenijo, da je mrzlih ur veliko. S tem so zadovoljene potrebe po mrazu pri pridelovanju. Natančneje, v Léridi je pozimi od 1 300 do 1 700 mrzlih ur.

Povprečne poletne temperature presegajo 21 °C, najvišje temperature pa so povprečno med 28 in 32 °C.

Značilen pojav je tudi velika osončenost opredeljenega območja: natančneje, letna osončenost znaša od 2 600 do 2 800 ur.

Spomladi in poleti je padavin na ravnini Lérida zelo malo. Pojavijo se večinoma kot deževje, ki pride z Atlantskega oceana, ali kot neurja, ki so v tem obdobju leta pogosta, Lérido pa dosežejo zelo oslabljena, saj se razdivjajo na območjih zahodno od nje, in tam potem tudi pade večina padavin. Manjšo pogostnost deževnih front, ki bi prišle iz Sredozemlja, pojasnjujejo obalna in predobalna katalonska gorovja, ki preprečujejo tako deževje. Povprečna letna količina padavin v regiji je 369 mm.

5.2 Posebnost proizvoda:

Posebne in razlikovalne lastnosti hrušk, ki spadajo pod ZOP „Pera de Lleida“, so sladek okus, okrogla oblika, barva lupine in vrsta rjavenja sorte Conference.

„Pera de Lleida“ je tradicionalno znana zaradi organoleptičnih lastnosti, ki se kažejo kot intenzivno sladek okus. Sladkost je posledica večje vsebnosti topnih trdnih snovi ter boljšega razmerja med temi snovmi in kislostjo. V primerjavi s hruškami, pridelanimi na drugih območjih, je razmerje med topnimi trdnimi snovmi in kislostjo hrušk iz Léride pri vseh sortah višje, zato so hruške slajše.

ZOP „Pera de Lleida“ so bolj okrogle kot iste sorte, ki se pridelujejo v drugih sadjarskih regijah.

Lupina je v primerjavi s sadjem istih sort iz drugih regij manj intenzivno rumene barve oziroma je bolj svetlozelena. Sorti Limonera in Conference sta bolj rumenkasti, pri čemer je zlasti pri Limoneri stran, izpostavljena soncu, bolj rdečkaste barve. Pri sorti Blanquilla je lupina bolj belkaste barve.

Dodatni posebnosti sorte Conference sta neenakomerno rjavenje, pri katerem postaja lupina groba.

Vsi ti razlikovalni elementi dajejo hruškam iz Léride poseben in edinstven značaj. Organoleptične lastnosti hrušk „Pera de Lleida“ so očitno posebne; trgovci jih dobro poznajo, potrošniki pa cenijo.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Posebnosti, ki so povezane z naravnim okoljem opredeljenega geografskega območja, vplivajo na lastnosti hrušk na naslednji način:

Vse lastnosti so posledica geografskih in podnebnih razmer na opredeljenem geografskem območju, opisanih v odstavku 5.1 tega dokumenta.

Sladek okus: ta lastnost je posledica več dejavnikov, posebnih za opredeljeno območje pridelovanja. V primerjavi z drugimi proizvodnimi območji je sadje na geografskem območju ZOP „Pera de Lleida“ izpostavljeno intenzivnejšim temperaturnim in vodnim pritiskom zaradi višjih temperatur, večje osončenosti in zelo majhnih količin padavin, kar skupaj z vplivom tipa prsti (ki je plitva in fina) tej sorti daje večjo zmožnost za nastajanje sladkorjev.

Barva lupine: zaradi reliefa v regiji in bližine sredozemske obale je osončenost opredeljenega območja večja, kar je bistveni element, zaradi katerega lupina sadja hitreje izgublja klorofil, to pa se kaže v bolj rumenkasti lupini oziroma njenem bolj svetlozelenem odtenku v primerjavi z istimi sortami iz drugih regij.

Oblika sadežev: zaradi nadmorske višine in južnejše zemljepisne širine opredeljenega območja so sadeži v primerjavi z istimi sortami iz drugih regij bolj okrogli.

Rjavenje (sorta Conference): spomladanskih in poletnih padavin je zelo malo. Ta pojav se neposredno kaže v rjavenju hrušk sorte Conference ter njegovi enakomernosti in grobosti lupine.

Sklic na objavo specifikacije:

Odločba AAR/3053/2007 z dne 8. oktobra 2007 o odobritvi vloge za registracijo zaščitene označbe porekla „Pera de Lleida“.

Diari Oficial de la Generalitat de Catalunya št. 4987 z dne 15. oktobra 2007.

https://www.gencat.cat/eadop/imagenes/4987/07281132.pdf

(1) UL L 93, 31.3.2006, str. 12.